CGH-CGD พุ่งแรงต่อเนื่อง รับข่าวเข้าถือหุ้น RML เพิ่มเป็น 12.18%
CGH-CGD พุ่งแรงต่อเนื่อง รับข่าวเข้าถือหุ้น RML เพิ่มเป็น 12.18%
14 ก.พ. 2561

ผู้สื่อข่าวรายงานว่า ในวันนี้ (14 ก.พ. 61) ราคาหุ้นในกลุ่มบริษัท คันทรี่ กรุ๊ป ได้ปรับตัวขึ้นแรงตลอดทั้งวัน ขานรับข่าวที่บริษัทได้เข้าซื้อหุ้น บริษัท ไรมอน แลนด์ จำกัด (มหาชน) หรือ RML จำนวน 250 ล้านหุ้น คิดเป็นสัดส่วน 6.99% ที่ราคาหุ้นละ 1.10 บาท รวมเป็นเงินทั้งสิ้น 275 ล้านบาท
โดยราคาหุ้นบริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD ณ เวลา 15.31 น. อยู่ที่ระดับ 1.63 บาท เพิ่มขึ้น 0.24 บาท หรือ 17.27% สูงสุดที่ระดับ 1.68 บาท ต่ำสุดที่ระดับ 1.39 บาท มูลค่าการซื้อขาย 254.67 ล้านบาท โดยราคาหุ้นปรับตัวขึ้นติดต่อกันเป็นวันที่ 6 นับตั้งแต่ราคาหุ้นปิดที่ระดับ 1.33 วันที่ 6 ก.พ. 61
ส่วนราคาหุ้นบริษัท คันทรี่ กรุ๊ป โฮลดิ้งส์ จำกัด (มหาชน) หรือ CGH ณ เวลา 15.32 น. อยู่ที่ระดับ 1.35 บาท เพิ่มขึ้น 0.04 บาท หรือ 3.05% สูงสุดที่ระดับ 1.42 บาท ต่ำสุดที่ระดับ 1.31 บาท มูลค่าการซื้อขาย 19.09 ล้านบาท โดยราคาหุ้นปรับตัวขึ้นติดต่อกันเป็นวันที่ 4 นับตั้งแต่ราคาหุ้นปิดที่ระดับ 1.28 วันที่ 7 ก.พ.61
อนึ่งก่อนหน้านี้มีการรายงานข่าวว่า CGH ได้เข้าซื้อหุ้น RML ต่อจากกองทุนเปิดไทยทวีทุน 2 ที่มีการขายออกมาก่อนหน้านี้ ทั้งนี้หากรวมกับหุ้นสามัญของ RML ที่บริษัทถือครองอยู่ทำให้มีสัดส่วนการถือครองหุ้นสามัญเป็นจำนวนทั้งสิ้น 435.4 ล้านหุ้น คิดเป็น 12.18% ของทุนจดทะเบียนชำระแล้วของ RML